Moning.
Yu save pinis, nau olgeta samting i save kostim yumi mani. Yumi laik kisim liklik samting o yumi laik kisim bikpela samting, maski wanem samting yumi laik kisim, em save kostim yumi mani tasol. Yumi laik raun long taun, em bai kostim mani tasol. Yumi laik kisim marasin long bikpela haus sik, em bai kostim mani tasol. Mi tok pinis, nau, olgeta samting i save kostim yumi mani tasol.
Long ples, taim yupela laik adoptim wanpela pikinini, orait yupela save kisim nating. Tasol long sampela hap, sapos yu laik adoptim pikinini, bai yu baim mani bilong wokim ol pepa bilong kisim orait bilong gavman pastaim na yu kisim pikinini. Long sampela hap pasin bilong adoptim pikinini bai kostim mani.
Na yu gat wanem tingting? Taim God Em i adoptim sinmanmeri bilong mekim ol i stap femili bilong Em, orait Em i adoptim ol nating o nogat? Taim God Em i adoptim ol sinmanmeri dispela i kostim God sampela samting o nogat? Na sapos i kostim God bilong adoptim ol na mekim ol pikinini long femili bilong Em, orait em i kostim God hamas bilong adoptim ol?
God i baim bikpela pe bilong adoptim femili bilong Em.
Yumi mas klia olsem, God Em i no adoptim ol lain bilong Em nating, nogat, Em i bin baim bikpela pe stret na Em i adoptim ol. Lukim Efesus 4-7 – yumi skelim lain 7.
4Long bipo, taim God i no kamapim dispela graun yet, Em i bin makim yumi na pasim yumi long Krais bai yumi i stap holi na i no gat asua long ai bilong Em. Em i bin lavim yumi. 5Na long dispela as Em bin i makim yumi bilong adoptim yumi na mekim yumi kamap pikinini bilong Em long wok Jisas Krais i mekim. Na God i bihainim amamas na laik bilong Em yet na Em i mekim ol dispela samting. 6Na ol dispela samting i save givim biknem long grasia i bikpela na gutpela tumas bilong God. Na dispela grasia i fri olgeta na i kam long yumi long wok bilong dispela Man God i lavim tumas. 7-8Dispela Man, long blut bilong Em, Em i baim pe bilong sin bilong yumi na yumi stap fri nau. Long dispela wei God i fogivim yumi long sin bilong yumi. Na dispela i soim yumi olsem God i kapsaitim grasia bilong Em moa moa long yumi. Na wantaim dispela Em i givim trupela save na tingting bilong Em long yumi.
Taim God Em i adoptim sinmanmeri bilong mekim ol i stap femili bilong Em, orait Em i baim ol long laip bilong Jisas Krais – i kostim God laip bilong Jisas bilong baim ol sinmanmeri – i kostim God laip bilong Jisas bilong adoptim ol na mekim ol pikinini bilong Em long femili bilong Em. God Em i no baim ol long mani bilong adoptim ol. Nogat. Em i baim ol long blut (laip) bilong dispela Man Em i lavim tumas – Em i baim ol long blut bilong Jisas Krais.
Na dispela em i no liklik samting long God. Yumi mas klia olsem, God Em i no diwai, Em i no ston. Nogat. Taim Jisas i dai long diwai kros – taim blut bilong Jisas i kapsait – ating aiwara bilong God i no isi (mi tok piksa na mi yet i tok, “aiwara bilong God i no isi”). Ating God i pilim bikpela hevi na pen taim Em i lukim Jisas i bagarap long diwai kros.
Na long wanem as Jisas Em i dai?
Jisas Em i dai bilong baim pe bilong sin bilong yumi (yumi God i bin makim bilong adoptim). Pe bilong sin em i dai, na long dispela as Jisas Em i dai long diwai kros. Em i kisim pe bilong sin bilong yumi. Taim God i pasim yumi long Jisas, orait olgeta samting bilong yumi em bilong Jisas – olgeta sin bilong yumi i go long Jisas, na God i mekim save long Jisas long ol dispela sin bilong yumi – Jisas Em i dai long diwai kros bilong pinisim pe bilong sin bilong yumi. Dispela wok bilong Jisas long diwai kros i opim rot bilong God i ken i adoptim yumi na mekim yumi pikinini bilong Em long femili bilong Em.
Jisas Em i dai bilong Papa i ken i fogivim yumi sinmanmeri na adoptim yumi. Taim God Em i adoptim yumi God i bin baim yumi long blut bilong Jisas Krais – i kostim God laip bilong Jisas bilong fogivim yumi. God Em i no adoptim yumi nating. Em i no fogivim yumi nating na adoptim yumi. Nogat. Em i baim yumi long blut (dai) bilong Jisas Krais. Dispela Man God i lavim tumas, God i lusim Em long dai bilong fogivim yumi na adoptim yumi na givim nupela laip long yumi long femili bilong Em.
Gutnius bilong God em i no liklik samting.
Gutnius bilong God i no olsem ol sampela man i save tokaut. Nogat. Gutnius bilong God i olsem: God i bin makim yumi bilong sevim yumi – bilong kamautim yumi long pe bilong sin bilong yumi na mekim yumi pikinini bilong Em. Em i bin pasim yumi long Krais Jisas bai Krais Jisas i mekim wok long diwai kros bilong mekim yumi holi na i no gat asua long ai bilong God. Blut bilong Jisas i kapsait na Jisas i dai bilong tekewe pe bilong sin bilong yumi, na long dispela rot tasol God i save fogivim sin bilong yumi na mekim yumi pikinini bilong Em.
Gutnius i kostim God bikpela pe stret – i kostim God bikpela pe stret bilong mekim ol dispela wok bilong baim bek yumi na mekim yumi pikinini bilong Em – i kostim God laip bilong Jisas. Em olsem na yumi no ken i mekim dispela pe i stap samting nating. Sapos yumi tingim God i ken i fogivim yumi nating na kisim bek yumi nating, orait yumi mekim bikpela pe God i bin tromoi bilong baim bek yumi i stap samting nating tumas. Sapos yumi apim yumi yet na yumi tingim God i ken i kisim bek yumi long ol lotu pasin, orait yumi mekim bikpela pe God i bin tromoi bilong baim bek yumi i stap samting nating tumas. Sapos yumi apim yumi yet na yumi tingim God i ken i kisim bek yumi long ol gutpela pasin yumi mekim, orait yumi mekim pe God i bin tromoi bilong baim bek yumi i stap samting nating tumas.
Mobeta tumas yumi bilipim na trastim gutnius bilong God na yumi tok tenkyu long God na yumi amamas long bikpela wok God i bin mekim bilong baim bek yumi bilong fogivim yumi na adoptim yumi. Tok tenkyu long God long dai bilong Jisas long diwai kros. Litimapim nem bilong God na tok tenkyu long God long bikpela pe Em i bin tromoi bilong baim bek yumi – bilong fogivim yumi bilong mekim yumi pikinini bilong God.
Ol dispela wok bilong God em i blesim bilong Em long yumi. Em olsem na yumi amamas na tok tenkyu long Em bilong ol dispela gutpela gutpela blesim.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans